Tulevan sosiaalipalvelujen toimialueen johtaja Hannele Komu luottaa yhdessä tekemisen voimaan – ”Muutos tehdään yhdessä”

Ilomantsin suot ja metsät sekä puoliso ja kaksi koiraa pitävät tulevan sosiaalipalvelujen johtajan Hannele Komun kiireisen ja vauhdikkaan elämän tasapainossa. Halu kehittää ja vaikuttaa merkityksellisiin asioihin on vienyt Komua eteenpäin johtajuuden parissa niin opinnoissa kuin työelämässä.

Pohjois-Karjalan hyvinvointialueen – Siun soten ikääntyneiden palvelut sekä perhe- ja sosiaalipalvelut yhdistyvät 1.1.2026 yhdeksi sosiaalipalvelujen toimialueeksi. Komu on valittu johtamaan uutta, Siun soten suurinta toimialuetta. Toimialueella työskentelee noin 3 400 eri alojen ammattilaista ja asiakkaita on vauvasta vaariin.

Hakiessa ei hirvittänyt, mutta sitten kun valinta tuli, niin rupesi vähän hirvittämään, Komu naurahtaa.

Vaan sitten totesin, että kyllä minä kykenen ja pystyn tähän. Minun on vain osoitettava se. Haluan kokeilla rajojani ja oppia uutta. Nyt kun olen johtanut hetken virkaatekevänä näitä kahta pian yhdistyvää toimialuetta, en koe enää hirvitystä. Olen soljahtanut joukkoon ihan tuosta noin vain. Yhdessähän tätä tehdään, ja minulla on osaavat ammattilaiset tukenani.

Tiedonjanoa ja halua oppia uutta

Lapsuudessa Komu haaveili sairaanhoitajan tai lääkärin ammatista. Hieman isompana ajatuksissa kävi myös metsänhoitajan tehtävä. Ovet eivät avautuneet lääkärin eikä metsätieteen opintoihin, joten Komu suuntasi opiskelemaan sairaanhoitajaksi. Tiedonjano ja uuden oppimisen halu veivät nuoren sairaanhoitajan myöhemmin tieteen pariin.

Minua on aina kiinnostanut uudet asiat, ja tämän vuoksi aloin lukea maisterin tutkintoa terveyshallintotieteestä. Se sopi siihen hetkeen ja se oli jotain aika uutta silloin 90-luvun ja 2000-luvun vaihteessa. Opinnot olivat hyppäys kohti suuntaa, johon urapolkuni on myöhemmin minut vienyt, Komu pohtii.

Valmistuttuaan Komu sai viran Ilomantsista vanhustyön johtajana. Vastuualueeseen kuuluivat sekä ikääntyneiden että vammaisten palvelut.

Olin myös perusturvajohtajan sijaisena parinkin useamman kuukauden jakson. Silloin kiinnostus sosiaalityöstä heräsi laajemmin. Olen myös opiskellut sosiaalityötä, mutta tutkinto minulta siitä vielä puuttuu. Se jäi tekemättä, kun suoritin tohtoriopintoja ja aloin tehdä väitöskirjaa. Vaan ehkäpä sekin tutkinto pitäisi saattaa loppuu vielä, Komu pohtii.

Kuva: Siun sote / Antti Pitkäjärvi

Helposti lähestyttävä johtaja

Komu on määrätietoisesti kehittänyt johtamistaan ja hakeutunut vaativimpiin ja vaikuttavimpiin johtajan tehtäviin. Mutta millaiseksi johtajaksi hän itseään kuvailee?

Minä toivon ja tästä olen palautettakin saanut, että olen helposti lähestyttävä johtaja. Minulle kohtaamiset ovat tärkeitä. Meillä kaikilla on usein kiire, mutta pyrin aina pysähtymään ja kohtaamaan ihmiset. Ottaudun asioihin. Minä myös luotan, luotan työntekijöiden osaamiseen ja ammattitaitoon. Osaan ja haluan kuunnella sekä oppia ja ymmärtää uutta, Komu sanoo.

Komu tutki väitöskirjassaan organisaatiokulttuuria hoivakodeissa yksityisellä ja julkisella sektorilla. Organisaatiokulttuurin perusteellisesta ymmärtämisestä onkin hyötyä, kun saa johdettavakseen kahden toimialueen yhdistymisestä johtuvan organisaatiomuutoksen.

Muutokset ovat aina haastavia, mutta tämän haasteen haluan ottaa vastaan. Muutos tehdään yhdessä. Ja meillä on hyvä, kun meillä on se 3 400 ammattilaista, niin saamme kyllä muutoksen tehtyä. Muutos ottaa toki aika, tutkimustenkin mukaan organisaatiomuutos vie 3–5 vuotta. Johtajana muutoksessa haluan näyttää sen, että minä arvostan ja luotan, ammattilaiset osaavat ja tekevät hyvää työtä.

Komu kertoo tuntevansa ikääntyneiden palvelut läpikotaisin. Myös perhe- ja sosiaalipalvelujen toimialue on tullut tutuksi yhteistyön kautta sekä nyt virkaatekevänä toimialuejohtajana.

Perehtymistä on paljon, ja olen siitä innoissani. Haluan tutustua toimintaan myös käytännön tasolla. Olenkin jo sanonut, että lähden ensi vuonna kiertämään kaikki yksiköt läpi. Haluan, että tullaan oikeasti tutuiksi.

Näen tässä aika ihanan mahdollisuuden lähteä oikeasti toteuttamaan integraatiota, kun olemme yksi sosiaalipalvelujen toimialue. On hienoa päästä katsomaan, että mitä me voimme oikeasti tehdä yhdessä niin, että yhteistyöstä hyötyvät sekä asiakkaat että organisaatio. Toivon oikeasti ja aidosti, että sosiaalipalvelujen yhdistyminen lisää integraatiota myös koko hyvinvointialueella.

Kuva: Siun sote / Antti Pitkäjärvi

Pohjoiskarjalaisuus näkyy työssä, arjessa ja arvoissa

Paljasjalkainen pohjoiskarjalainen näkee kotimaakunnassa haasteita, mutta myös paljon mahdollisuuksia. Sosiaalipalveluille on tarvetta nyt ja tulevaisuudessa.

Meillä on Pohjois-Karjalassa paljon työttömyyttä, päihteiden käyttöä ja mielenterveyden haasteita ja tulotaso on keskimäärin matala. Pohjois-Karjala on myös yksi ikääntyneimmistä maakunnista. Sosiaalipalvelujen tarvetta on kaikissa ikäluokissa, ja tähän tarpeeseen meidän täytyy pystyä vastaamaan.

Riittämättömyyden tunne on monesti läsnä työssä, mutta meidän on kyettävä näkemään myös se hyvä, jota meillä on. Meillä on luotu paljon hyviä rakenteita. Meillä on hyvää yhteistyötä sekä organisaation sisällä että sen ulkopuolella esimerkiksi eri järjestöjen kanssa. Pohjois-Karjalassa osataan tehdä yhdessä.

Komu kertoo, että pohjoiskarjalaisuus näkyy hänen arvoissaan.

Ihmiset, yhteisöllisyys, perinteet, kulttuuri ja luonto ovat minulle tärkeitä. Näitä viljelen omassa elämässäni ja toisaalta yritän tuoda niitä myös työyhteisöön.

Pohjoiskarjalainen toimeliaisuus ei jää myöskään huomaamatta.

Olen aika vilkas liikkeinen ja touhuan paljon. Tämä ehkä tulee myös sinne työminääni. Haluan tehdä monenlaisia asioita ja saada asioita eteenpäin. Tämä näkyy sekä töissä että kotona. Olen aika työorientoitunut. Teen paljon töitä, mutta huolehdin myös palautumisesta. Palautuminen on tärkeää jokaiselle.

Komu kertoo, että iltalukeminen ja luonnossa liikkuminen ovat parhaat keinot saada ajatukset irti työstä ja palautua.

Joka ilta, kun käyn nukkumaan, luen jotain kirjaa, usein dekkaria. Saatan lukea vaikka vain yhden sivun, mutta aina luen hetken, vaikka miten väsyttäisi. Ja sen pitää olla fyysinen kirja, ei digitaalinen.

Luonto ja etenkin suo rauhoittavat. Suo on kaunis kaikkina vuoden aikoina. Suolla voi nähdä yksittäisiä käkkärämäntyjä tai koivuja ja siellä voi nähdä vesiputrakon, joka pysyy koko vuoden sulana. Tällaiset minua kiinnostavat. Olen niin kuin soipa mehto, joka liikkuu vilkkaasti ja nauttii suolla olemisesta, Komu naurahtaa.

Yhdessähän tätä tehdään, ja minulla on osaavat ammattilaiset tukenani.

Lisää artikkeleita

Katso kaikki artikkelit ja blogit