Vuoden alueellinen sairaanhoitaja Anneli Piipponen kokee tekevänsä juuri hänelle tarkoitettua työtä

Diabeteshoitaja Anneli Piipposen silmät tuikkivat kilpaa hänen hymynsä kanssa. Piipponen on tullut vieraita vastaan Ilomantsin sosiaali- ja terveyskeskuksen aulaan ja johdattaa tulijat suoraan paraatipaikalle.

Ikkunarivistössä komeilee aiemmin viikolla jo kevyesti jäätymään lähtenyt Ilomantsinjärvi sinisen ja harmaan sävyissä.

Tämän maiseman äärelle kelpaa pysähtyä makustelemaan Piipposen saamaa tunnustusta: hänet on valittu vuoden 2025 alueelliseksi sairaanhoitajaksi Pohjois-Karjalassa. Valinnan on tehnyt Suomen Sairaanhoitajien Pohjois-Karjalan alueyhdistys.

Suomen Sairaanhoitajien alueyhdistykset valitsevat vuosittain alueellisen vuoden sairaanhoitajan. Valtakunnallisten valintakriteerien mukaan alueellinen sairaanhoitaja on muun muassa ammatistaan ylpeä ja innostunut sekä halukas kehittämään sekä ammatillista osaamistaan että palveluja alueellaan.

Anneli Piipponen on valinnastaan nöyrä ja liikuttunut.

– Mietin, olenko oikeasti ansainnut tämän tunnustuksen. Pitkä työura ei automaattisesti tarkoita valintaa, ja minusta tuntuu niin hirmuisen nuorelta, Piipponen sanoo ja nauraa päälle.

Valintaperustelujen mukaan Anneli Piipponen on selvästi motivoitunut työhönsä ja jakaa aktiivisesti tietoutta asukkaiden terveyden edistämiseksi. Lisäksi hän pitää omaa osaamistaan jatkuvasti ajan tasalla ja välittää tietoa myös muille ammattilaisille. Piipponen itse pitää tärkeänä sitä, että on innostunut työstään ja alasta yleisesti.

– Minua ei ole kertaakaan keljuttanut lähteä aamuisin töihin, Piipponen sanoo ja jälleen hymy valaisee koko olemuksen.

Hän työskentelee Pohjois-Karjalan hyvinvointialueen – Siun soten diabetesosaamiskeskuksen diabeteshoitajana. Hän tekee työtään Ilomantsin sosiaali- ja terveyskeskuksen lisäksi Tuupovaaran ja Kiihtelysvaaran sosiaali- ja terveyspalvelujen palvelupisteillä.

– Diabetesosaamiskeskuksessa on tiimi, jolta voi aina kysyä neuvoa. Koen kuuluvani myös tänne Ilomantsiin. Aina kun menen Tuupovaaraan ja Kiihtelysvaaraan, keitämme kahvit ja syömme työkavereiden kanssa yhdessä. Saan tehdä yhteistyötä myös ihanan diabeteslääkärin kanssa, Piipponen kehuu työyhteisöjään.

Anneli kohtaa asiakkaan kokonaisvaltaisesti

Vuoden alueellisen sairaanhoitajan valintaperusteluissa on nostettu erikseen esille Anneli Piipposen tapa perehtyä asiakkaaseen kokonaisuutena. Hän ei ainoastaan hoida asiakkaan diabetesta vaan ottaa huomioon asiakkaan muutkin asiat ja ohjaa tarvittaessa toiselle ammattilaiselle.

”Mitä kuuluu?” Näin yleensä alkavat Piipposen asiakkaille pitämät yksilövastaanotot.

– Annan asiakkaan kertoa kuulumiset, vaikka olen näin puhelias, Piipponen virnistää.

– Puhun tuntosarvista, niitä pitää käyttää tässä työssä. Ihmisten elämässä voi olla esimerkiksi avioeroa, vakavia sairauksia tai vaikkapa puolison kuolemaa. Toisinaan vastaanotot keskittyvät näihin asioihin. Hoidamme diabetesta, mutta asiat vaikuttavat toisiinsa.

Ennen diabeteshoitajan työtä Anneli Piipponen ajatteli, että voi opettaa asiakkaita esimerkiksi pistämisessä mutta ei kokenut voivansa ohjeistaa muuhun elämään liittyvissä asioissa. Nyt hän puhuu sujuvasti unen, ihmissuhteiden, ravinnon ja liikunnan merkityksestä. Hän piirtää asiakkaille kolmion, jossa on ruokavalio ja liikunta sekä aivan kärjessä lääkehoito.

– Annan asiakkaalle viittoja, mihin pitää mennä. Hän itse tekee ratkaisun valinnoistaan.

Vahva kokemus auttaa nykyisessä työssä

Anneli Piipponen kokee, että hänen monipuolinen työ- ja koulutushistoriansa on rakentanut pohjan nykyiselle diabeteshoitajan työlle.

– Tämä on just minun työtäni. Olen työskennellyt erilaisissa työyhteisöissä ja voin hyödyntää laaja-alaista osaamista nykyisessä tehtävässäni.

Hän on työskennellyt muun muassa vuodeosastoilla, kotihoidossa sekä hoitanut sairaanhoitajan ja terveydenhoitajan vastaanottoja. Hänellä on sairaanhoitajan koulutuksen lisäksi terveydenhoitajan paperit, minkä lisäksi hän on opiskellut ja kouluttautunut monipuolisesti vuosien varrella.

Tällä hetkellä Piipponen tekee nelipäiväistä viikkoa ja on yhden päivän viikossa eläkkeellä. Yksilövastaanottojen lisäksi hän hoitaa osaltaan puhelinpalvelua, osallistuu tarvittaviin palavereihin ja koulutuksiin sekä kouluttaa työyhteisöissä.

– 1,5 vuoden kuluttua pitäisi jäädä eläkkeelle. Tavoitteena on jäädä terveenä eläkkeelle. Yritän elää, kuten opetan: nukun hyvin, koetan liikkua ja harrastaa sekä vietän aikaa perheen ja ystävien kanssa. Jos jää paikoilleen, sitten ei varsinkaan pääse minnekään, Anneli Piipponen sanoo ja puhkeaa jälleen nauruun.

Anneli Piipponen puhuu tuntosarvista, joita tarvitsee työssään. Kuvat: Siun sote / Antti Pitkäjärvi