Suojaa lastasi ja lähipiiriäsi influenssalta ennen loppuvuoden lomakautta

Onko lapsesi jo saanut kausi-influenssarokotteen? Influenssarokotteen suojatehon kehittymiseen kuluu kaksi viikkoa aikaa, joten vielä ehtii rokottautua ennen loppuvuoden lomakautta ja sukulaisvierailuja.

Influenssa on äkillinen ylempien hengitysteiden tulehdus, joka voi aiheuttaa jälkitauteja ja johtaa sairaalahoitoon. Influenssaa esiintyy joka talvi, ja tartuntoja ehkäistään rokotuksilla.

Rokote on alle 7‑vuotiaille lapsille maksuton, koska se kuuluu kansalliseen rokotusohjelmaan. Maksuttomuus koskee lisäksi kaikkia niitä lapsia, jotka ovat alttiita vakavalle influenssalle sairautensa tai siihen liittyvän hoidon takia. Influenssarokotus suojaa sekä rokotettavaa että lähipiiriä. Riskiryhmään kuuluvan lapsen sairastumisriski pienenee, kun myös hänen lähipiirinsä käy rokotuksessa. Myös rokotetun lapsen lähipiiri saa epäsuoraa suojaa: kun lapsi välttyy influenssatartunnalta, hän ei tartuta influenssaa läheisiinsä.

– Influenssarokotteesta on merkittäviä hyötyjä rokotteen saajalle. Rokote torjuu 5–8 influenssaa kymmenestä. Rokote voi estää lapsen sairastumisen influenssan lisäksi sen jälkitauteihin, neuvolatoiminnan apulaisylilääkäri Mari Lukkarinen painottaa.

Yksi influenssan jälkitaudeista on korvatulehdus. Influenssarokotteella on mahdollista estää jopa kolmannes lasten korvatulehduksista influenssakauden aikana. Influenssarokotteesta on hyötyä, vaikka lapsi rokotuksesta huolimatta sairastuisi influenssaan. Rokotettu sairastaa mahdollisen influenssan yleensä lievempänä ja toipuu siitä nopeammin kuin rokottamaton. Mari Lukkarinen muistuttaa, että rokotuksilla voidaan myös vähentää lasten huoltajien poissaoloja töistä ja terveydenhuollon kustannuksia.

Lapsille on tarjolla kahdenlaista influenssarokotetta. Pistoksena annettava rokote on tarkoitettu kuusi kuukautta täyttäneille ja sitä vanhemmille lapsille. 2–6‑vuotiaat voivat saada influenssarokotteen myös nenäsumutteena.

Kausi-influenssarokotus poikkeaa muista rokotusohjelman rokotuksista

Pohjois-Karjalassa alle 7‑vuotiaat ovat saaneet hyvin kansalliseen rokotusohjelmaan kuuluvat rokotteet, kuten muuallakin Suomessa. Vaikka Pohjois-Karjalassa lasten rokotuskattavuudet ovat pääosin korkealla, voivat alueelliset erot olla suuria.

– Meillä on Pohjois-Karjalassa kuntia, joissa syntyy vähän lapsia. Kun jotkut jättävät lapsensa rokottamatta, näissä kunnissa rokottamattomuus nousee korkeaksi, Mari Lukkarinen avaa.

Hyviin rokotuskattavuuslukemiin vuosittain poikkeuksen tekee kausi-influenssarokotus. Edellisen influenssakauden aikana rokotteen sai yli 31,5 prosenttia alle 7‑vuotiaista pohjoiskarjalaisista. Koko Suomessa rokotuskattavuus oli keskimäärin liki 33. Tähän mennessä noin 28 prosenttia alle 7‑vuotiaista pohjoiskarjalaisista on saanut kausi-influenssarokotteen.

Rokotuskattavuus kertoo sen, kuinka suuri osa väestöstä tai vaikkapa tietystä ikäryhmästä on saanut rokotteen.

– Meillä on huoli rokotuskattavuuksista, vaikka monia rokotteita Pohjois-Karjalassa otetaankin hyvin. Meidän pitää väsymättä miettiä keinoja, miten saamme parannettua ja ylläpidettyä rokotuskattavuutta, neuvolatoiminnan, koulu- ja opiskeluterveydenhuollon ylihoitaja Anita Lindevall kertoo.

Näin voit varata lapsellesi rokotusajan

Alle kouluikäiset lapset rokotetaan neuvolakäyntien yhteydessä kansallisen rokotusohjelman mukaisesti. Terveydenhoitaja kertoo rokotuskäyntien yhteydessä, mistä rokotuksesta on kysymys, mitä mahdollisia rokotusreaktioita voi tulla ja miten ne hoidetaan. Kipeää lasta ei rokoteta, mutta pienet flunssan oireet eivät ole este rokottamiselle. Ajan voi varata myös toisen alueen neuvolaan, jos omassa neuvolassa ei sillä hetkellä ole aikoja tarjolla.

Kausi-influenssarokotuksen tai rokotusohjelman ulkopuoliset rokotukset voi saada vastaanottokäynnillä tai siihen voi varata ajan Neuvolapalvelut-chatin tai neuvolan keskitetyn puhelinpalvelun kautta. Kausirokotukseen voi varata ajan myös verkkoajanvarauksen kautta: verkkoajanvarauspth.siunsote.fi. Palveluluokaksi valitse lastenneuvola ja palveluksi lastenneuvolan asiakkaiden influenssarokotus. Verkkoajanvaraukseen: verkkoajanvarauspth.siunsote.fi.

Puhelinpalvelun numeroon 013 330 2841 voi soittaa arkisin kello 8–14. Myös Neuvolapalvelut-chat palvelee samoina aikoina. Palveluun pääsee kirjautumalla digitaalisiin palveluihin mobiilisovelluksella tai tietokoneella: www.siunsote.fi/digi. Digiasioinnin palveluista valitse Suorat chat-yhteydet ammattilaisiin ja neuvolapalvelut. Palveluun kirjaudutaan vahvasti tunnistautuen mobiilivarmenteen tai pankkitunnusten avulla. Lapselle varataan aika puolesta asioinnin kautta lapsen omilla henkilötiedoilla.

Kuva: Siun sote / Antti Pitkäjärvi

Lisätietoja Siun soten nettisivuilla:

Neuvolapalvelut
Influenssarokotukset lapsille ja koululaisille
Influenssarokotukset aikuisille