Itä-Suomen yhteistyöalueen SYTY-koulutus tarjoaa työkaluja perusterveydenhuollon yleislääkäreille

Uusi yleislääketieteen erikoistumiskoulutuksen loppuvaiheessa oleville lääkäreille suunnattu Syvyyttä yleislääkärin työhön systeemiajattelun avulla ‑koulutus (SYTY) alkoi Itä-Suomen yhteistyöalueella maaliskuussa.

Ensimmäiset alueelliset pienryhmäpäivät järjestettiin toukokuun alussa hyvinvointialueilla. Lähes kaksivuotiseen koulutukseen osallistuu kolmekymmentä lääkäriä. Osallistujia on kaikilta YTA-alueen hyvinvointialueilta. Myös kouluttajia on jokaiselta hyvinvointialueelta. Pohjois-Karjalan hyvinvointialueelta – Siun sotesta kouluttajina ovat mukana yleislääketieteen erikoislääkärikouluttajat Katri Räsänen ja Outi Höhn.

Systeemiajattelu tarjoaa ymmärtämisen apuvälineitä, joiden avulla pyritään hahmottamaan kokonaisuuksia ja niiden osasten vaikutuksia toisiinsa. Koulutuksen tavoitteena on tarjota erikoislääkäreille työkaluja potilaiden pärjäämisen tukemiseen heidän omassa elinympäristössään ja vahvistaa potilaan rinnalla kulkemisen taitoja. Lisäksi tavoitteena on vahvistaa monialaisen verkoston hyödyntämistä potilaiden hoidon tukena. Koulutuksessa käydään läpi myös lääkärin oman taustan merkitystä työlle ja työssä jaksamiselle ja näin ollen pyrimme vahvistamaan heidän kokemaansa työn mielekkyyttä. Näköalan laajentuessa hoidon jatkuvuuden ja pitkien potilas-lääkärisuhteiden merkitys niin potilaalle kuin lääkärillekin vahvistuu.

Koulutukseen osallistunut, erikoislääkäriksi jo lähes kymmenen vuotta sitten valmistunut Kirsi Räsänen Siun soten Kontiolahden terveysasemalta pohtii, että systeemiajattelun taitojen omaksuminen olisi voinut olla hankalampaa uran alussa. Uran alkuvaiheessa oppimisen tarpeet olivat lähinnä kliinisiin taitoihin liittyviä.

Tässä vaiheessa työuraa pystyy jo suuntautumaan muuhunkin. Ikä ja elämänkokemus tuovat näkyväksi ihmiselämän haavoittuvuuden, elämän vastoinkäymiset ja lähiyhteisön merkityksen ihmisen tukena, turvana tai traumatisoijana. Siksi tämä koulutuskokonaisuus tuntuu ajankohtaiselta ja hyödylliseltä juuri tässä työuran vaiheessa. Toivon, että koulutuksen myötä osaan jatkossa työssäni ottaa paremmin huomioon potilaan lähiyhteisön, hänen sukutaustansa ja muutenkin katsoa potilastyötä systeemiajattelun kautta. Toivon myös koulutuksen lisäävän ymmärrystäni oman taustani, arvojeni ja elämänhistoriani vaikutuksesta siihen, millainen ihminen olen ja miten teen työtäni”, summaa Kirsi.

Lue lisää Pohjois-Savon hyvinvointialueen uutisesta: Lisää työkaluja perusterveydenhuollon työhön yleislääkäreille.

Lisää tiedotteita

Työikäisten sosiaalipalvelujen puhelinneuvonnan aukioloajat muuttuvat 1.11.2025

31.10.2025

Tiedote

Pohjois-Karjalan hyvinvointialueelle myönnettiin lisärahoitus ensimmäisenä alueena Suomessa

30.10.2025

Tiedote

Siun soten apuvälinekeskus ja apuvälinehuolto muuttavat uusiin tiloihin marraskuussa

29.10.2025

Tiedote

Aluehallitus hyväksyi yhteistoimintaneuvottelujen tuloksen

28.10.2025

Tiedote