“Kaikki tieto yhdessä paikassa” – 72-vuotias Jouko valmistautui leikkaukseen digipolun avulla

Jo yli 3000 potilasta on hyödyntänyt viime syksynä avattua digipolkua leikkaukseen valmistautumisessa. Yksi heistä on 72-vuotias Jouko, joka kertoo kokemuksestaan.

Digipolku toi kontaktipinnan ammattilaisiin ja poisti epävarmuutta. Ei tarvinnut soitella ja odottaa takaisinsoittoa, kun viesti kulki digipolun kautta helposti ja asiat selvisivät, Jouko kuvailee.

Jouko hyödynsi digipolkua aktiivisesti ennen leikkausta ja oli sen kautta yhteydessä Siun soten ammattilaisiin pari kertaa. Hän sai vahvistuksen leikkausajastaan ja ohjeet leikkaukseen valmistautumiseen selkeästi digipolun kautta.

Ohjeet olivat ymmärrettäviä. Tärkeintä on, että mukaan tulee vain välttämätön tieto – ja jos haluaa lisätietoja, niitä voi kysyä digipolun kautta, hän kertoo.

Digipolun käyttö sujui Joukon mukaan vaivattomasti. Tietotekniikka on hänelle tuttua jo vuosikymmenten ajalta, mutta hän uskoo palvelun käytön onnistuvan helposti muiltakin.

Ulkoasua voisi vielä kehittää, että se olisi selkeämpi erityisesti älypuhelimella. Mutta kyllä tämä toimii – ja toimii nimenomaan älypuhelimessa parhaiten, hän arvioi.

Digipolun hyödyt näkyivät myös siinä, miten hyvin Jouko koki valmistautuneensa leikkaukseen.

Tuli varmuus siitä, että kaikki on hoidossa. Ohjeet olivat tallessa ja niihin pystyi palaamaan myöhemmin. Nyt ei tarvitse tehdä erillisiä muistiinpanoja puhelinkeskustelun aikana tai miettiä jälkikäteen, mitä puhelimessa puhuttiin.

Jouko suositteleekin digipolkua lämpimästi kaikille, joilla on mahdollisuus käyttää digitaalisia palveluita.

Kyllä minä ehdottomasti suosittelen!
Annan digipolulle kouluarvosanan 10, Jouko toteaa.

Leikkaukseen tulevan potilaan digipolku on osa Siun soten digitaalisia palveluja. Leikkaukseen tulevan potilaan digipolku on käytössä leikkaukseen jonottavilla ja leikkaukseen tulossa olevilla potilailla silmä- ja keisarinleikkauksia lukuun ottamatta.

Digipolku avataan potilaalle, kun leikkauspäätös on tehty. Digitaalisiin palveluihin on hyvä rekisteröityä ja ladata älypuhelimeen Siun sote ‑sovellus etukäteen ennen leikkausta koskevaa lääkärikäyntiä, jotta siirtyminen leikkaukseen tulevan potilaan digipolulle olisi sujuvaa.

Digitaalisia palveluja voi käyttää mobiililaitteilla tai tietokoneen selaimella. Lisätietoja saa osoitteessa siunsote.fi/digi.